Oslo Nye Teater satte opp Singin' in the Rain i 2008
**Oslo Nye Teater** (tidligere kjent som **Det Nye Teater**) er et teater som ble etablert i Oslo i 1929. 

Teateret er organisert som et aksjeselskap under navnet Oslo Nye Teater AS. Aksjeselskapet er heleid av Oslo kommune. 

Oslo Nye Teater har et gjennomsnittlig årlig publikumsbesøk på ca. 140 000. I tillegg til ca. 90 fast ansatte, engasjerer teatret personell i prosjektbaserte stillinger etter behov. Oslo Nye Teater driver fire scener i tre teaterhus: Oslo Nye Hovedscenen i Rosenkrantzgate 10, Oslo Nye Centralteatret og Teaterkjeller'n i Akersgata 38, og Oslo Nye Trikkestallen i Torshovgata 33. Oslo Nye Teater AS er heleid av Oslo kommune. 

Danske Kim Bjarke er teatersjef for perioden 2014-17. Teatret har fra og med 2014 todelt toppledelse, med teatersjef og administrerende direktør som likestilte partnere.

Historikk
---------

Teaterhuset i Rosenkrantzgate (nåværende Hovedscenen) åpnet som Det Nye Teater 26. februar 1929. Teatret ble grunnlagt ved store pengeinnsamlinger under første verdenskrig, og hadde et program som først og fremst gikk ut på å oppføre norsk dramatikk. 

Johan Bojer var Det Nye Teaters fremste og ivrigste talsmann. Teatret bygget sin egen bygning i Rosenkrantz' gate 10 i Oslo, og knyttet til seg en rekke gode skuespillere fra Nationaltheatret: Harald Stormoen, Henrik Aabel og Odd Frogg.

I 1959 ble teatret slått sammen med Folketeatret under navnet Oslo Nye Teater. 

I 1971 overtok teatret også driften av Centralteatret. Siden 1. januar 1999 er teatret eid av Oslo kommune.

Dukketeatret
------------

Dukketeatret som var en del av Folketeatret, ble ved sammenslåingen mellom Det Nye Teater og Folketeatret en del av Oslo Nye Teater. Ved Folketeatret var det Agnar Mykle som var blitt engasjert i 1953 av teatersjef Hans Jacob Nilsen til å bygge opp dukketeatret, og Julian Strøm hadde ledet arbeidet med dukketeatret videre da Mykle trakk seg ut. Julian Strøm fortsatte som leder av Oslo Nyes Dukketeater fra 1959. I 1968 overtok Agnar Mykles sønn Arne Bust Mykle som leder av Oslo Nye Dukketeatret. Under Arne Mykle ble det tatt opp seks dukkespiller-aspiranter, blant dem Kjersti Germeten og Ragnhild Wang. Flere av disse aspirantene ble siden ansatt ved Oslo Nye.

Andre sentrale dukkespillere ved Oslo Nye har vært Mona Wiig, som senere ble leder av Riksteatrets dukketeater, Marit Hulaas Stubberud, Åsmund Huser, Jan Erik Christiansen og Marianne Edvardsen.

Dukketeaterensemblet ved Oslo Nye mottok Kritikerprisen 1983/1984 for oppsetningen *Den hvite selen*, som Kjersti Germeten regisserte.

### Lokaler

Fra 1966 til 2003 hadde Dukketeatret tilholdssted på Frogner Hovedgård, i Oslo Bymuseums lokaler. I 2003 flyttet Dukketeatret til Trikkestallen på Torshov, der det fortsatt (2018) holder til.

### Dukkemakere (utvalg)

* Willie Nordraa
* Vaclav Havlik jr.
* Lisbeth Narud
* Kari Noreger

Teatersjefer
------------

### A/S Det nye teater

* 1928–1931 Ingolf Schanche
* 1931–1932 Thomas Thomassen
* 1932–1933 Gyda Christensen
* 1933–1934 Einar Sissener
* 1934–1935 Hjalmar Fries
* 1935–1936 Gyda Christensen
* 1936–1937 Einar Sissener

### A/S Scenekunst

* 1937–1939 Victor Bernau
* 1939–1939 Otto Carlmar
* 1939–1945 Gyda Christensen
* 1945–1947 Tore Foss
* 1947–1959 Axel Otto Normann

### Oslo Nye Teater A/S

* 1959–1962 Axel Otto Normann
* 1962–1967 Mentz Schulerud
* 1967–1978 Toralv Maurstad
* 1979–1984 Barthold Halle
* 1985–1988 Per Theodor Haugen
* 1989–1996 Janken Varden
* 1996–2001 Kjetil Bang-Hansen
* 2001–2009 Svein Sturla Hungnes
* 2010–2013 Catrine Telle
* 2014 – Kim Bjarke

Referanser
----------

1. 1 2 3 4  Knut Alfsen (1988). «Scenekunst : utredning (NOU 1988:1) - Vedlegg VII: Dukketeatrets plass innenfor scenekunsten i Norge». *urn.nb.no* **(norsk)**. Forvaltningstjenestene. Besøkt 29. januar 2018.
2. ↑  «Nils og Blåmann». *sceneweb.no* **(norsk)**. Besøkt 26. november 2017. «5. jun 1967 - Park - Premiere»
3. ↑  «Prologus til Ulysses von Ithacia - eller en Tydsk Comoedie». *sceneweb.no* **(norsk)**. Besøkt 26. november 2017. «9. okt 1967 - Dukketeatret (Oslo Nye Teater) - Norgespremiere»

Eksterne lenker
---------------

* Oslo Nye Teater
* Oslo Nye Teater i Sceneweb.

|  |  |
| --- | --- |
| Oppslagsverk/autoritetsdata | Store norske leksikon **·** Oslo Byleksikon **·** Gyldendals Teaterleksikon **·** VIAF **·** LCCN
 |